Neid sarnasusi Vana-Kreeka ja Vana-Hiina meditsiini vahel võib tõlgendada kas konvergentsina, mis johtub inimkeha enese loomusest, või siis geneetilise seosena, nii et teatud meditsiinialased teadmised ja oskusvõtted võisid levida Euraasia mandril lääne ja ida vahel. Vahemaad on küll tohutud, ent liiklus neil teedel ulatub tagasi esiajalukku ja neil on alati liigeldud. Kuriyama mainib ühe võimaliku vahendajana sküüte, kellel oli  sarnane topoloogiline aadrilaskmise idee, et üht kehaosa mõjutades saab leevendada valu teises kehaosas, ning kellel oli kokkupuuteid nii kreeklaste kui hiinlastega. Teine hiina meditsiini uurija, Paul Unschuld esitab oletuse [3] , et hiina meditsiini klassikalises teoses, "Kollase keisri sisemises kaanonis" esinev põhiline Kollase  Keisri vestluspartner Qi Bo ( 岐伯 )   pole keegi muu kui Hippokrates.